У беларускіх рэаліях усе размовы пра пастаноўкі ля мікрафона хутка збочваюць у слыннае мінулае. Ганарыцца сапраўды ёсць чым: літаратурна-мастацкае вяшчанне распачынала свой шлях амаль з першых дзён заснавання Беларускага радыё. Пачыналася ўсё з прамых эфіраў, калі ў студыі акцёры разыгрывалі перад мікрафонам тыя спектаклі, якія ўжо ішлі ў тэатрах. У 1930-х гадах радыйшчыкі перайшлі да адмысловых інсцэніровак нацыянальнай і замежнай літаратуры.